Valença, Portugal

Valença, tamén coñecida como Valença do Miño (Valença do Minho en portugués), é un concello portugués do distrito de Viana do Castelo, dentro da Região Norte e subrexión do Minho-Lima.

miniatura|Murallas da parte vella.
O concello abrangue 117,43 km² de área e 14.127 habitantes (2011), subdividido en dezaseis freguesías. Linda polo leste co municipio de Monção, polo sur con Paredes de Coura, polo oeste con Vila Nova de Cerveira e ao noroeste e norte únese a Tui a través do río Miño.

Dende o 10 de febreiro de 2012, forma coa cidade galega de Tui unha eurocidade, como mostra de cooperación e integración dos dous concellos, separados tan só polo río Miño.

 Historia 
miniatura|Fortaleza de Valença.
Valença ten orixes moi remotas. A súa ocupación remonta a épocas moi recuadas: os gravados rupestres que se poden observar en determinados lugares de certas freguesías son proba irrefutábel dunha ocupación afastada no tempo. As  Inquirições de D. Afonso III tamén fan alusión a edificacións do tipo dolménico no concello de Valença.

Procedentes das máis variadas orixes, indoeuropeas, mediterráneas e africanas, foron acudindo á rexión varios pobos atraídos pola abundancia de caza e da pesca, pola fertilidade do solo, polas serras acantiladas permitindo a defensa contra as doutras tribos como os ligures, os grovios e os celtas.

Un marco moi importante para a historia de Valença foi o paso de Décimo Xunio Bruto Galaico, no 137 a.C. que, após cruzar o río Limia, conduciu as súas tropas até o Río Miño, tendo acampado na freguesía de Gandra. No tempo do Emperador Augusto comezáronse a definir pequenas fortalezas nos Castri. Era este o caso do castellum de Valença, situado sobre o río Miño.

Aos romanos os sucederon os Suevos que penetraron na Galiza pola bacía do Douro, a mediados do século V. O mesmo aconteceu cos Godos: o famoso Vitiza estableceu a súa residencia real na cidade de Tui, tendo as ruínas dese pazo perdurado até o século XVIII. Na rexión valenciana son moi frecuentes os topónimos de orixe xermánica, que derivan destes tempos.

A primeira invasión árabe data do ano 716, Abd al-Aziz ibn Musa entra na Lusitania cun numeroso exército, tomando Porto, Braga e Tui, que apenas foi liberada no ano 736 por Afonso I de Asturias. O ano 997 trouxo as peores consecuencias para a Galiza e a Rexión de Miño, cando Almanzor, no seu camiño a Santiago de Compostela, destruíu todo ao seu paso, incluíndo o Mosteiro de Ganfei.

Repoboouse no século XIII tras recibir carta foral do rei Sancho II de Portugal, e chamouse Contrasta, co significado de "vila oposta a outra" (Tui neste caso). Recibiu o nome actual en 1262 por orde de Afonso III de Portugal.

Naceu aquí san Teotonio, o primeiro santo portugués, hoxe padroeiro desta cidade, e que foi un dos principais aliados de Afonso Henriques na altura en que este proclamou a independencia de Portugal.

Foi elevada ao título de cidade o 12 de xuño de 2009.

 Demografía 
A evolución demográfica entre 1801 a 2011:

 Evolución demográfica 1801  1849  1900  1930 1960 1981 1991 2001 2004 20092011 9.242 13.984 15.265 16.034 16.237 13.948 14.815 14.187 14.284 14.295 14.127

 Freguesías 
miniatura|Mapa das freguesías de Valença.
As freguesías de Valença son:
 Boivão
 Cerdal
 Fontoura
 Friestas
 Unión das Freguesías de Gandra e Taião
 Gandra
 Taião
 Ganfei
 Unión das Freguesías de Gondomil e Sanfins
 Gondomil
 Sanfins
 São Julião
 São Pedro da Torre
 Silva
 Unión das Freguesías de Valença, Cristelo Covo e Arão
 Valença
 Cristelo Covo
 Arão
 Verdoejo

 Patrimonio 
 Monumentos 
 Fortaleza de Valença
 Convento de Ganfei
 Convento de Mosteiró
 Convento de Sanfins/Friestas
 Igrexa da Misericórdia de Valença
 Igrexa de Santa Maria dos Anjos
 Igrexa Matriz de Valença
 Ponte Vella Internacional Tui-Valença

 Espazos naturais 
O concello de Valença ten 13 espazos naturais:

 Couto de Santa Ana (Gandra)
 Pântano da Veiga da Mira (Cristelo Covo)
 Parque de Nossa Senhora da Cabeça (Cristelo Covo)
 Parque do Monte de Faro (Ganfei)
 Miradouro de Santo Ovídio (Sanfins)

 Ilha do Conguedo (Conguedo)
 Ínsua dos Castros (Friestas)
 Pesqueira da Gingleta (Verdoejo)
 Pesqueira da Paiola (Verdoejo)
 Pesqueira de Cristelo de Covo (Cristelo Covo)

 Pesqueira do Lagartão (Verdoejo)
 Pesqueira do Tadim (Verdoejo)
 Pesqueira dos Frades (Ganfei)

 Museos 
En Valença existe unha Rede Museolóxica, creada para promover o patrimonio, proporcionando cultura en todas as súas vertentes.

Na actualidade, o concello de Valença ten cinco museos:

 Museo do Bombeiro
 Núcleo Museolóxico Municipal

 Núcleo Museolóxico Ferroviário
 Colección Visitábel de Pesos e Medidas

 Núcleo Museolóxico Rural de Taião

 Enoturismo 
Valença conta cunha rede de enoturismo que consta de tres adegas: Adega Edmun do Val, Adega Rolan e Adega J Barbosa e Herdeiros, nos que os turistas poden hospedarse, facer catas e gozar da paisaxe vitivinícola.

 Galería de imaxes 

 Notas 

 Véxase tamén 

 Outros artigos 
 Ponte Vella Internacional Tui-Valença
 Fortaleza de Valença


Categoría:Localidades do Camiño Portugués